Lietuvos Respublikos Vyriausybė

nutarimas

DĖL valstybės turto PERDAVIMO kauno miesto savivaldybei PATIKĖJIMO TEISE

2023 m. vasario 1 d. Nr. 71

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 7 straipsnio 2 dalies 3 punktu, 10 straipsnio 1 ir 2 dalimis, 11 straipsnio 1 dalies 2 punktu, Lietuvos Respublikos vietos savivaldos įstatymo 7 straipsnio 3 punktu, įgyvendindama Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, ir atsižvelgdama į Kauno miesto savivaldybės tarybos 2022 m. rugsėjo 13 d. sprendimą Nr. T-453 „Dėl sutikimo perimti nekilnojamąjį turtą Dainavos g. 14-R1, Kaune“, Lietuvos Respublikos Vyriausybė nutaria:

1. Perduoti Kauno miesto savivaldybei patikėjimo teise valdyti, naudoti ir disponuoti valstybinei (valstybės perduotai savivaldybėms) civilinės saugos funkcijai įgyvendinti (priedangai įrengti) valstybei nuosavybės teise priklausantį ir šiuo metu valstybės įmonės Turto banko patikėjimo teise valdomą nekilnojamąjį turtą – negyvenamąją patalpą – slėptuvę (unikalus numeris – 4400-0984-3598:8346, bendras plotas – 45,91 kv. metro, likutinė vertė 2022 m. spalio 4 d. – 674,73 euro (šeši šimtai septyniasdešimt keturi eurai septyniasdešimt trys centai) su dalimi bendrojo naudojimo patalpos, pažymėtos indeksu R-1 (1/2 dalis iš 6,07 kv. metro) Kaune, Dainavos g. 14-R1.

2. Įgalioti valstybės įmonę Turto banką pasirašyti šio nutarimo 1 punkte nurodyto valstybės nekilnojamojo turto perdavimo–priėmimo aktą.

Ministrė Pirmininkė	Ingrida Šimonytė

Finansų ministrė	Gintarė Skaistė